กยท. ย้ำแนวทางแก้ราคายาง ยั่งยืน ผลิตยางให้สอดคล้องกับส่วนแบ่งการตลาด
รักษาการผู้ว่าการการยางแห่งประเทศไทย ย้ำ การผลิตยางให้สอดคล้องกับส่วนแบ่งการตลาดควบคู่กับแนวทางลดต้นทุนการผลิตและการแปรรูปผลิตภัณฑ์เป็นแนวทางแก้ปัญหาราคายางแก้ปัญหาที่ยั่งยืน

นายเยี่ยม ถาวโรฤทธิ์ รักษาการผู้ว่าการการยางแห่งประเทศไทย หรือ กยท. กล่าวว่าปัจจุบันกลไกราคายางในตลาดโลกเปลี่ยนแปลงไปจากเดิม ที่การกำหนดราคาซื้อขายในตลาดล่วงหน้าเคยซื้อสัญญาเพื่อประกันความเสี่ยง บนปัจจัยพื้นฐานคือปริมาณการผลิตยางของประเทศผู้ผลิตและความต้องการของตลาด มาเป็นลักษณะของการเก็งกำไร ซึ่งเป็นสาเหตุให้ส่งผลกระทบต่อราคายางของไทยด้วย 
ทั้งนี้ไทยผลิตยางมากกว่า 4 ล้านตันต่อปี ขณะที่การใช้ยางในประเทศปัจจุบันมีปริมาณไม่ถึง 1 ล้านตัน จึงเหลือปริมาณยางที่ต้องส่งออกกว่า 3-4 ล้านตัน  ซึ่งที่ผ่านมาไม่มีการแปรรูปยางพาราให้เป็นผลิตภัณฑ์และต้องพึ่งพาตลาดต่างประเทศ ดังนั้นรัฐบาลจึงมีแนวทางในการแก้ปัญหาที่ยั่งยืนคือการควบคุมผลผลิตของประเทศไทยให้สอดคล้องกับส่วนแบ่งการตลาดที่มีอยู่  และต้องลดต้นทุนเพื่อความสามารถด้านการแข่งขันด้านราคา ต้องส่งเสริมการแปรรูปยางในประเทศให้เป็นผลิตภัณฑ์ใช้ในประเทศและเพื่อส่งออก 

ทั้งนี้ต้องฝากให้เกษตรกรเข้าใจสถานการณ์เศรษฐกิจโลกที่อยู่ในสภาวะชะลอตัว ดังนั้นการซื้อขายโดยเฉพาะตลาดล่วงหน้าจึงมีแนวโน้มของราคาที่ต่ำลง ส่งผลต่อราคาในประเทศ  ดังนั้นรัฐบาลจึงมีนโยบายปรับกลไกการผลิตเพื่อให้ประเทศผู้ผลิตอย่างไทย มีอำนาจในการกำหนดราคาในตลาดโลกได้มากขึ้น

 รักษาการผู้ว่าการการยางแห่งประเทศไทย หรือ กยท. กล่าวเพิ่มเติมว่า กยท.กำลังเร่งพัฒนากลไกส่งเสริมการแข่งขันด้านราคารับซื้อยางในประเทศควบคู่กัน ด้วยการสร้างระบบจากตลาดกลางทั่วประเทศ เพื่อให้เกษตรกรนำยางไปขายและให้ภาคเอกชนเข้ามารับซื้อยางในตลาดกลางเพื่อให้เกิดการแข่งขันด้านราคา